b'\n_START_ARTICLE_\nPirh\n_START_PARAGRAPH_\nP\xc3\xadrh ali velikon\xc3\xb4\xc4\x8dno j\xc3\xa1jce, ponekod imenovano tudi p\xc3\xadsanica, pisanka ali remenka, je tradicionalna hrana in simbol, ki se pripravlja ob veliki no\xc4\x8di. Jajca se trdo skuhajo, nato pa se barvajo in krasijo; lahko pa se \xc5\xbee kuhajo v barvilu. Barvilo je lahko umetno ali pa naravno, recimo listje rde\xc4\x8de \xc4\x8debule._NEWLINE_Poleg kuhanih jajc pa se lahko krasijo tudi spihane jaj\xc4\x8dne lupine. Z razli\xc4\x8dnimi tehnikami nastajajo belokranjske pisanice ali pisanke, prekmurske remenke, rumenke ali rumenice, praskanke._NEWLINE_Tradicionalno velikono\xc4\x8dno pojedino poleg pirha, ki simbolizira kaplje Kristusove krvi, sestavljajo \xc5\xa1e hren, ki predstavlja ostrino \xc5\xbeebljev, s katerimi je bil Jezus pribit na kri\xc5\xbe, potica kot simbol trnjeve krone in \xc5\xa1unka, ki simbolizira Jezusovo telo. Nekateri dodajajo \xc5\xa1e klobase (simbol vrvi, s katerimi je bil Jezus zvezan) in pomaran\xc4\x8do (simbol gobe s kisom).\n_START_SECTION_\nBelokranjske pisanice\n_START_PARAGRAPH_\nZa velikono\xc4\x8dne praznike so se po tradiciji Belokranjci za\xc4\x8deli pripravljati \xc5\xbee v zimskem \xc4\x8dasu, ko so se poleg tkanja ukvarjali tudi s poslikavo jajc. Za svoje delo so potrebovali jajce, \xc4\x8debelji vosek, pisa\xc4\x8d, sve\xc4\x8do, nad katero so ga topili, rde\xc4\x8do barvo, \xc4\x8drno barvo in ro\xc4\x8dne spretnosti. Tako so nastali \xc4\x8dudoviti ornamenti. Pisanice so izdelovale predvsem dekleta, ornamente so pogosto dopolnile z napisanim verzom. Na praznik so svojo najlep\xc5\xa1o pisanico poklonile fantu in mu tako izkazale ljubezen. Obdarile so tudi svoje botre in prijatelje. Ljubiteljsko je za\xc4\x8del zbirati in odkupovati belokranjske pisanice z najlep\xc5\xa1imi motivi u\xc4\x8ditelj Bo\xc5\xbeo Ra\xc4\x8di\xc4\x8d. V kraju Adle\xc5\xa1i\xc4\x8di je leta 1919 nastopil slu\xc5\xbebo u\xc4\x8ditelja in spodbujal dekleta in \xc5\xbeene naj ustvarjajo pisanice po tradicionalnem izro\xc4\x8dilu. Uspelo mu je in leta 1920. je bila v Ljubljani razstava kar 700 belokranjskih pisanic. Metlika je imela svojo tehniko izdelovanja pisanic in sicer tam pirhe imenujejo drsanke._NEWLINE_S pirhi sta povezana tudi obi\xc4\x8daja sekanja in kotaljenja pirhov._NEWLINE_\xc2\xbbBelokranjske pisanice\xc2\xab\xc2\xa0so tudi simfoni\xc4\x8dna skladba slovenskega skladatelja Danila Bu\xc4\x8darja.'